เรากำลังถูกจับตามอง ด้วยหุ่นยนต์
ไม่ว่าใครก็คงอยากมีพื้นที่ส่วนตัวของตนเอง แต่ในโลกที่กำลังพัฒนาอย่างรวดเร็ว คำว่า “พื้นที่ส่วนตัว” อาจจะไม่มีอีกต่อไป เพราะว่า หุ่นยนต์กำลังมองเราอยู่ตลอดเวลา  เรื่องนี้เป็นอย่างไร ลงทุนแมนจะเล่าให้ฟัง
20 ก.ค. 2561

เรากำลังถูกจับตามอง ด้วยหุ่นยนต์ / โดย ลงทุนแมน
ไม่ว่าใครก็คงอยากมีพื้นที่ส่วนตัวของตนเอง
แต่ในโลกที่กำลังพัฒนาอย่างรวดเร็ว
คำว่า “พื้นที่ส่วนตัว” อาจจะไม่มีอีกต่อไป
เพราะว่า หุ่นยนต์กำลังมองเราอยู่ตลอดเวลา
เรื่องนี้เป็นอย่างไร ลงทุนแมนจะเล่าให้ฟัง
เมื่อเร็วๆ นี้อาลีบาบาได้ลงทุนในสตาร์ตอัพจีนที่ชื่อว่า Sensetime มากถึง 600 ล้านดอลลาร์สหรัฐ หรือประมาณ 20,000 ล้านบาท
และตอนนี้ Sensetime ถูกประเมินว่าเป็นสตาร์ตอัพจีนด้าน AI ที่มีมูลค่ากิจการสูงที่สุดในโลก
Sensetime เป็นใคร ?
Sensetime เป็นสตาร์ตอัพจีนที่ลงทุนเกี่ยวกับการใช้ AI-Face Recognition-Deep Learning
หรือพูดง่ายๆ ก็คือ หุ่นยนต์ตรวจจับใบหน้า นั่นเอง
หุ่นยนต์ตัวนี้สามารถวิเคราะห์ได้ว่าคนที่อยู่บนภาพเป็นใครพร้อมกับการจับตำแหน่งอย่างแม่นยำ
หมายความว่า ถ้าหุ่นยนต์ตัวนี้ถูกนำไปใช้เราก็จะอยู่ภายใต้สายตาของหุ่นยนต์ตลอดเวลานั่นเอง
ฟังดูแล้วอาจจะเป็นเรื่องที่น่ากลัว แต่ถ้านำไปใช้ในทางที่ดีจะสามารถสร้างประโยชน์ให้เรามากมายเลยทีเดียว
ซึ่งตอนนี้ Sensetime นำหุ่นยนต์ไปพัฒนาใช้กับระบบรักษาความปลอดภัยระดับประเทศในโปรแกรมที่ชื่อว่า Sharp Eyes
เพียงแค่ใส่แว่นตาแล้วมอง Sharp Eyes ก็จะทำการสแกนใบหน้าเทียบกับฐานข้อมูลอาชญากรให้อย่างรวดเร็ว
หลังจากทดลองใช้ไม่นาน รัฐบาลจีนสามารถจับผู้ต้องสงสัยได้กว่า 2,000 คน และปิดคดีได้เกือบ 100 คดี
เพราะจากเดิมตำรวจอาจต้องมานั่งเทียบใบหน้าของผู้ต้องสงสัยทีละคน แต่ตอนนี้หุ่นยนต์เข้ามาช่วยในการเปรียบเทียบกับฐานข้อมูลเป็นล้านคนได้ในพริบตา
แสดงว่า ในอนาคตอาชญากรรมของประเทศจีนก็น่าจะลดลงอย่างมาก ซึ่งทำให้ชุมชนเกิดความปลอดภัยมากขึ้น
ในมุมของเรื่องความมั่นคง และความปลอดภัยเราก็คงจะนึกกันออกอยู่แล้ว
แต่เมื่อพูดถึงการนำมาใช้ทางธุรกิจ เราอาจจะยังนึกกันไม่ออกว่าระบบนี้จะนำมาใช้ประโยชน์อย่างไร ทำไมถึงเป็นที่สนใจของอาลีบาบาและบริษัทชั้นนำทั่วโลก
ตัวอย่างที่เกิดขึ้นแล้วก็คือ การนำมาใช้ใน Smart Retail โดย Suning ซึ่งเป็นหนึ่งในบริษัทที่ร่วมลงทุน
บริษัทมีเป้าหมายในอนาคตที่จะใช้ระบบสแกนใบหน้าร่วมกับระบบการระบุตัวตน
เพื่อทำให้ลูกค้าซื้อของในร้านได้โดยไม่ต้องเสียเวลาชำระเงิน ซึ่งเรื่องนี้คล้ายๆ กับ Amazon Go ที่เป็นร้านค้าบริการตัวเอง
สิ่งที่เกิดขึ้นเหล่านี้เป็นตัวบ่งบอกว่าในอนาคตร้านค้าคงจะไม่จำเป็นต้องมีแคชเชียร์แล้ว
ส่วนอาลีบาบาเองที่ลงทุนไปถึง 600 ล้านดอลลาร์ก็มีจุดประสงค์เช่นกัน
นั่นก็คือต้องการที่จะนำข้อมูลจากล้องวงจรปิดต่างๆ สร้างเป็นฐานข้อมูลในการวิเคราะห์พฤติกรรมของประชาชน (Mass Surveillance) เพื่อที่จะเข้าใจลูกค้าและพัฒนาการบริการให้ดียิ่งขึ้นในอนาคต
แล้วหุ่นยนต์ตรวจจับใบหน้ายังนำไปใช้อะไรได้อีก?
ทุกวันนี้ไม่ว่าเราจะทำอะไรก็ตาม เรามักจะต้องยืนยันตัวตนด้วยบัตรประชาชนเสมอ
แต่ถ้าเป็นหุ่นยนต์ตรวจจับใบหน้าเราก็เพียงแค่เปิดกล้องให้โปรแกรมสแกนใบหน้าของตนเองทดแทน
นอกจากจะได้รับการยืนยันสะดวกและรวดเร็วแล้ว การทำแบบนี้จะสามารถลดการปลอมแปลงลงไปได้อีกด้วย
ทั้งหมดนี้ก็คงจะเป็นมุมดีๆ ที่เกิดขึ้นเมื่อเทคโนโลยีถูกนำมาใช้อย่างเหมาะสม
ในมุมกลับกันเรื่องนี้ก็อาจจะมีความเสี่ยงอยู่เช่นกัน
ถ้าหุ่นยนต์ตัวนี้ถูกนำไปใช้ในทางที่ไม่ดีหรือถูกแฮ็กระบบ
การที่จะไปดึงข้อมูลและตำแหน่งของใครออกมาก็สามารถทำได้ง่ายกว่าเดิม
ถ้าใครยังนึกภาพไม่ออกให้ลองดูภาพยนตร์เรื่อง Fast & Furious 7 ที่มีการแย่งชิง “God's Eye” ซึ่งเป็นระบบที่สามารถหาใครก็ได้ที่อยู่ในโลกนี้
เรื่องนี้จะถูกนำไปใช้ในทางไหนบ้าง ตอนนี้อาจจะยังไม่มีใครตอบได้ชัดเจน
แต่ที่แน่ๆ คือ หุ่นยนต์กำลังเข้ามามีบทบาทมากขึ้นในโลกอนาคต
และใครที่สามารถครอบครองหุ่นยนต์เหล่านั้นได้
จะมีอำนาจที่ทรงพลังมากจนเราอาจคิดไม่ถึง..
----------------------
ส่วนใครที่โหลด Blockdit มาไว้ในครอบครองได้ ก็จะสามารถอ่านบทความในรูปแบบบล็อก และเข้าถึงอินโฟกราฟิกได้ก่อนใคร โหลดฟรีทั้ง iOS และ android โหลดฟรีทั้ง iOS และ android 
.
หนังสือลงทุนแมนให้อ่านยามว่าง เล่ม 1.0-4.0 หาซื้อได้ที่ร้านหนังสือชั้นนำทั่วประเทศ
.
อินสตาแกรม ไว้ดูภาพสวยๆ 
.
ทวิตเตอร์กระชับฉับไว 
.
ไลน์ส่งข้อความตรงวันละครั้ง 
----------------------
Reference
-
-
-
[8503].